
A látogatások Istene. (Text:Lk.1:67-80 Lec:Gal.3:6-14)
Ezsdrás és Nehémiás után, 400 évig nem volt kijelentés Izraelben. A papság fásultan, gépiesen végezte mindennapos szolgálatát a templomban. Egy nap azonban, a rendelt időben, újra megmozdult a Menny és nagy angyaljárás kezdődött a Földön. Isten angyala meglátogatta elsőként Zakariás papot a templomban és élő igét hozott neki, ami annyira szokatlan volt abban az időben, hogy Zakariás nem hitt a szemének és a fülének. Nem hitte már, hogy Isten bármit is megtehet, bármit is megváltoztathat, hogy újjászülhet egy idős öregembert. Szomorú példája ő annak a papságnak, vallásosságnak, amely minden időben szolgál ugyan az Úrnak, végzi a szertartásokat, de hit nélkül, örömtelenül, reményvesztetten, csak a hagyományok miatt. Isten kegyelme, ebben az állapotában talált rá Zakariásra, aki némaságra ítéltetett hitetlensége miatt. 
A hitetlenség, mindig némaságra ítéli az embert. Ha nem is szó szerint, de átvitt értelemben igen. Amíg hitetlen vagy, nem tudsz Istenről beszélni, akkor sem, ha pap vagy, ha templomba jársz. Felmehetsz a szószékre és beszélhetsz szép szólamokban Istenről, de mindez értetlen mutogatásnak, erőltetett hadonászásnak látszik, szavaid menydörgésnek hallatszanak a hallgatóságod fülében. Zakariás hallgatása azonban áldott és termékeny hallgatás volt, mert Isten csendben munkálkodott a szívében. Volt ideje végiggondolnia a történteket. Szemei előtt növekedett a magzat felesége hasában, látta beteljesedni Isten ígéretét. Olyan jó látni, hogy a kegyelem áradásának nem szabhat gátat az ember hitetlensége, hanem a kegyelem azon munkálkodik, hogy a választottak szívébe plántálja és ott táplálja a hitet. Ezért, még ha először ítélettel látogat is meg bennünket az Isten, még az is a javunkat szolgálja. Áldott némaság volt ez, még akkor is, ha benne lenni, nem lehetett olyan kellemes. Amikor megszületett a gyermek, Zakariás már hitt és engedelmeskedett. - János legyen a neve- írta és mondta, ami azt jelenti, hogy az Úr kegyelmes. Ekkor Zakariás megtelt Szentlélekkel és prófétálni kezdett. Egy öreg, megrendült szívű édesapa áll előttünk, aki, amikor saját megszületett gyermekére nézett, egy másik gyermekre gondolt, aki még nem született meg és elkezdte áldani, magasztalni, dicsőíteni az Urat. Szentlélektől ihletett szavai, ma drága lelki táplálékot kínálnak nekünk is.
„Áldott az Úr, Izrael Istene.” Az Istennel találkozott, felszabadult lélek örömujjongása ez. Nem magáról kezdett el beszélni, nem is a gyermekről, vagy annak édesanyjáról. Nem a gyermek szépségét magasztalta, az idős édesanya hősiességét ecsetelte. Nem arról beszélt, hogy milyen hitetlenül viselkedett, mit tett jól és mit tett rosszul. Nem arra figyelt, hogy mit kell most tennie ebben az új helyzetben, hanem Istenre emelte a tekintetét. A Szentlélek, Isten tetteire irányítja a figyelmünket, arra, amit az Úr tett és tesz értünk. Amikor az ember végre nem önmagára figyel, nem a saját jól, vagy rosszul elvégzett tetteivel törődik, hanem arra figyel, amit Isten tett, akkor kezdi el dicsőíteni, felmagasztalni, igazán imádni az Istent. Nem tudom, hogy minek a bűvöletében élsz, mi az, ami teljesen lenyűgözi a szemeidet, leköti a figyelmedet és akadályoz abban, hogy Istent dicsőítsd? Lehet, hogy egy gyermek, vagy gyermekeid szépsége, a családod összetartása. Lehet, hogy a munkádban gyönyörködsz, netán a jó cselekedeteidben, vagy a bűneid körül forogsz örökösen. Kérd Isten Szentlelkét, hogy emelje fel tekintetedet önmagadról és az emberekről, bármilyen kedvesek is legyenek ők a számodra. Kérd, hogy emelje fel tekintetedet a bűneidről, bármilyen rettenetesek is legyenek azok a számodra, hogy lásd, vagy újra lásd Isten hatalmas tetteit, kegyelmét, ajándékát, hogy dicséret és áldás csordulhasson ki ajkaidon keresztül a te szívedből is. Isten azt akarja, hogy lásd azt, amit tett és ott legyen mindig a szemeid előtt, a szívedben az evangélium. Mit tett?
 1.Szövetséget kötött velünk. „Megemlékezett szent szövetségéről, arról az esküről, amellyel megesküdött atyánknak, Ábrahámnak.”(Lk.1:72-73) Mi köze van annak az Ábrahámmal kötött régi szövetségnek Krisztus születéséhez és hozzánk? A Gal.3:16-ban találunk választ erre a kérdésre, ahol ezt írja Pál. „Az ígéretek pedig Ábrahámnak adattak és az ö utódának…aki a Krisztus.”Az Ábrahámnak adott ígéret, Krisztusban teljesedett be. És mi közünk van nekünk ehhez a szövetséghez? Az, hogy Krisztusban, Isten az Ő szövetségét kiterjesztette minden népre, minden nép fiai közül a Krisztusban kiválasztott bűnösökre. „Mivel pedig előre látta az Írás, hogy Isten a pogányokat hit által igazítja meg, előre hirdette ezt az evangéliumot Ábrahámnak: Általad nyer áldást a föld minden népe.” (Gal:3:8) „Krisztus megváltott minket a törvény átkától úgy, hogy átokká lett értünk ….. azért, hogy Ábrahám áldása Jézus Krisztusban a pogányoké legyen és hogy a Lélek ígéretét hit által megkapjuk.”(Gal.3:13-14) Isten, az Ő végtelen kegyelméből és szeretetéből szövetségre lépett Ábrahámmal, minden hívők Atyjával és mindenkivel, akik hinni fognak az Ő fiában, Jézus Krisztusban. Miért olyan fontos a szövetség, hogy ennyit kelljen róla beszélni? Azért, mert Isten és ember kapcsolatának az alapja a szövetség. Mindennek az alapja, amit Isten értünk tett, a szövetség. Az Isten szövetségéhez tartozni, az életet jelenti, mert Isten, szövetsége által teljes életközösségre lép velünk. Ezt a szövetséget, Isten, Fiának vérével pecsételte meg, aki ennek a szövetségnek minden feltételét helyettünk teljesítette.
2.Meglátogatott minket.  „Áldott az Isten, Izrael Istene, hogy meglátogatta népét.”Nem tudom szereted-e, ha meglátogatnak? A vendégszeretet fontos része a hívő életünknek, ezért általában örülünk a látogatásoknak. De, az első karácsonykor nem akárki, nem az angol királynő, az amerikai elnök, a dalai láma jött el hozzánk, hanem világmindenség Ura. Zakariásnak a Lélek jelentette ki, hogy ebben a gyermekben, maga az Isten tett látogatást a földre. És valóban, Jézus földi élete, az a harminchárom földi esztendő nem más volt, mint az irgalmas, könyörülő Isten látogatása. Jézus személyében, a mindenható Isten lénye lett láthatóvá, megérthetővé, felhasználhatóvá, megélhetővé. Ez a drága név: “Jézus”, azt az örömhírt jelenti ma is, hogy eljött közénk az Isten, meglátogatott bennünket az Isten. 

Ugyanez az Isten látogatott meg téged is, amikor megszólított, Igéje, Szentlelke által és kihívott ebből a világból, hogy gyermeke, Jézus tanítványa légy. (Dóri példája) Ez a látogatás pedig olyan volt számunkra, mintha a felkelő nap sugarai világítottak volna be a magasból egy sötét szobába, ahol ültünk. Hirtelen elkezdtünk egyre tisztábban látni. „..meglátogatott minket a felkelő fény a magasságból.”(Lk.1:78) Amikor megismertük Jézus szavait, cselekedeteit, tanításait, halálát és feltámadását, mennyei világosság árasztotta el földi életünk és elménk zavaros sötétségét. Ő benne világosodtak meg az élet legalapvetőbb kérdései: hogy ki vagyok, hogy honnan jöttem, hová megyek, hogy mi a bűn, mi az örökkévalóság, mi a halál, ki a kísértő? Ahol Jézus világossága felragyog, ott egyszer csak észrevesszük azt is, hogy mennyi szépség van körülöttünk ebben a világban, amelyben élünk. Egy Igében, ami igazán közel hozza hozzánk Jézust, egyszer csak mennyei fény gyullad és ámulva látja az ember, hogy a szolgálatban, a máskor oly nyomasztó, szürke, unalmas hátköznapokban, munkában, betegségben, csalódásban, szenvedésben, mennyi nagyszerű alkalom, lehetőség van a jóra, a szeretetre, a másokon való segítségre. Korábban miért nem láttuk mindezt? Mert szemeinket meghomályosította a bűn. 
Oscar Wilde-nak van egy szép novellája a vakok völgyéről. Egy olyan zárt közösségről szól ez az elbeszélés, ahol valamilyen különös járvány következtében, már nemzedékek sora született úgy, hogy semmit sem láttak. Egyszer azonban valaki betévedt ide a látók közül. És ekkor, igazán nagy konfliktus támadt közöttük, mert ez az idegen, különös dolgokkal bosszantotta fel őket, akik már beletörődtek abba, hogy a dolgokat csak másképpen lehet érzékelni. Ő, csodálatos tavaszi színekről kezdett el beszélni, a napfelkeltéről, a virágok színpompájáról és teljesen összezavarta a közösség életét. Valami hasonló történt velünk, emberekkel is. A vakok völgyét, a földön élőket, a sötétségben ülő népet, a halál árnyékában lakozókat, minket, meglátogatta Isten, a felkelő fény a magasságból. Amikor a felkelő nap fénye meglátogat minket, az mindig felkavarja a vakok völgyének világát. A sötétben, minden bűn egyforma és semminek nincs következménye. Megszokja az ember, hogy itt úgysem változik semmi, meg kell szokni a sötétet, alkalmazkodni kell ahhoz, hogy itt így mennek a dolgok, hogy csak tapogatjuk a falakat, mert kiutat úgysem látunk. Akkor jön Isten és belevilágít a sötétségbe és elkezd furcsa dolgokról beszélni: bűnökről, megtérésről, megváltásról, örök életről, mennyről és pokolról. Ő azonban nem csak azért jön, hogy beszéljen a szépről, a jóról, az igazi életről és szabadságról. Nem csak azért jön, hogy felkavarjon, hanem azért is, hogy megnyissa a szemeinket, hogy mi is lássuk, élvezzük, éljük az életet, a szépet, tisztát, az igazságosat, a rendet.

3.Ajándékot hozott nekünk.  Megváltást és üdvösséget hozott nekünk ajándékba. Nem azért hozta, mert megérdemeltük, hanem azért, mert irgalmas, kegyelmes, mert szeret. Bontsuk ki és nézzük meg együtt azt, hogy mi van ebben az ajándékcsomagban.
 „Erős üdvözítőt támasztott nekünk, szolgájának Dávidnak házából, ahogyan kijelentette azt szent prófétái által örök időktől fogva.” (Lk.1:69-70) Annyi mindent ígértek nekünk már ebben az életben, ami a megváltás, a boldogság ígéretével kecsegtetett és mi hittünk nekik. Később azonban mindről kiderült, hogy hazugság és csalódnunk kellett. Csalódtunk a pénzben, a családban, a karrierben, a szórakozásban, a tudományban, a politikában, a házasságban, mert egyiknek sem volt elég ereje ahhoz, hogy megváltoztassa a szívünket és boldoggá tegyen. Az emberek csalódottan és boldogtalanul állnak eltékozolt életük végén és jogosan érzik úgy, hogy becsapták őket. Isten azonban nem ilyen. Ő is ígért valamit Ábrahámnak, majd Dávidnak, de nem feledkezett meg régi ígéretéről. Megtette azt, amit megígért. Ilyen megbízható a mi Istenünk. Egészen biztosak lehetünk abban, hogy amit Ő megígért a Szentírásban, azt meg is fogja tenni. Azt ígérte, hogy egy olyan megváltót küld, aki erős, akinek természetfeletti ereje van. Akinek hatalma van a szívünk felett, akinek hatalma van bűnöket eltörölni és megbocsátani, mert az ember igazi problémája a bűn, az Isten elleni lázadás. 
Erős üdvözítőt küldött az Úr, mert tudta, hogy erős ellenség kerített a hatalmába minket. Tudta, hogy a vakok völgyének van egy hatalmas és kegyetlen Ura, akit ugyan a vakok nem látnak, mert a szabadság illúziójában élnek, de az igazság az, hogy ők nem csak vakok, hanem rabok is. Erős megváltót küldött, aki „ megszabadít ellenségeinktől és mindazok kezéből, akik gyűlölnek minket. „ (Lk.1-71) Mert bizony vannak ellenségeink: A Gonosz, a világiasság, a saját romlott természetünk kívánságai, kik orvul leselkednek ránk, hogy ártsanak nekünk, mert gyűlölnek minket. Fegyverük a bűn, mellyel újra és újra legyőznek. Csak a mi erős Megváltónk győzhette le rabszolgatartónkat és csak a mi erős Megváltónkkal győzhetjük le őt újra és újra. 
Rabságunk legékesebb bizonyítéka a félelem, amiben örökösen élünk. Félelmünk legékesebb bizonyítéka a menekülés, a rohanás, amiben élünk. Ha az ember igazán őszinte lenne önmagához, belátná, hogy fél. Mindentől és mindenkitől, embertől és Istentől. Mi úgy gondolnánk, hogy a modern, felvilágosult ember, már nem fél semmitől. Azonban a sok alkoholista, drogos, depressziós, a millió szám eladott nyugtatók és szorongásoldók, a különböző függőségek rabjai, a kuruzslókhoz, az okkult és ezoterikus megtapasztásokba menekülők ezrei, mind-mind arról beszélnek, hogy az emberek félelemben élnek. A szegények félnek, hogy nem fognak tudni megélni, hogy elveszítik a munkájukat, az egészségüket. A gazdagok félnek, hogy lebuknak és elveszítik a pénzüket, a becsületüket. A házastársak félnek, hogy egyszer mégiscsak ki derülnek az egymás ellen elkövetett titkos bűneik. Mindenki fél és rejtőzködik, titkolózik.
 Félelmeink gyökere pedig abban van, hogy a Halál árnyékának a völgyében élünk. A Halál árnyéka vetül reánk minden percben, órában és mi rettegünk a pillanattól, amikor elragad. Van még egy igazán nagy ellenségünk, aki a Gonoszt szolgálja: a Halál. A mi erős Megváltónk azonban, legyőzte a Halált is, mert bár megölték, de harmadnap feltámadt a halottak közül. Visszajött onnan, ahonnét még nem jött vissza senki és örök életet szerzett a benne hívőknek. Jézus azért jött a vakok és a halál árnyékának völgyébe, hogy a vakok szemeit, a rabok bilincseit, a félelem köteleit kioldja, „hogy ráigazítsa lábunkat a békesség útjára.” (Lk.1:79) Azért jött, hogy megbékítsen minket Istennel és egymással. 
Isten azt akarja ma, hogy emeld fel tekintetedet magadról és lásd mit tett érted. Lásd kicsoda Ő és ki vagy te neki. Hogy lásd mire hívott el. Lásd új életed programját: Ő arra hívott el ” hogy ellenségeink kezéből megszabadulva, félelem nélkül szolgáljunk neki, szentségben és igazságban őelőtte életünk minden napján.” (Lk.1:75) A félelem ellenszere, az Istenfélelem. A rabszolgaság ellenszere, az Isten szolgálata. Krisztus szabaddá tett téged és engem arra, hogy félelem nélkül, boldogan szolgáljuk a mi Istenünket.
Ha te is látod azt, amit Zakariás, megérted és hiszed, akkor nem félelemből, hanem hálából és szeretetből, engedelmeskedni fogsz könyörülő Atyádnak. Kinek szíve vágya, hogy őelőtte járj, Vele életközösségben légy szüntelen. A mi erős Megváltónk pedig megadja nekünk, hogy ellenségein kezéből megszabadulva, félelem nélkül szolgáljunk neki, szentségben és igazságban járjunk őelőtte, életünk minden napján. Ámen.
